CELEX: 32022R0975
Language: el
Date: 2022-03-17 00:00:00
Title: Κατ’ εξουσιοδότηση κανονισμός (ΕΕ) 2022/975 της Επιτροπής της 17ης Μαρτίου 2022 για την τροποποίηση των ρυθμιστικών τεχνικών προτύπων που καθορίζονται στον κατ’ εξουσιοδότηση κανονισμό (ΕΕ) 2017/653 όσον αφορά την παράταση της μεταβατικής ρύθμισης που καθορίζεται στο άρθρο 14 παράγραφος 2 του εν λόγω κανονισμού και για την τροποποίηση των ρυθμιστικών τεχνικών προτύπων που καθορίζονται στον κατ’ εξουσιοδότηση κανονισμό (ΕΕ) 2021/2268 όσον αφορά την ημερομηνία εφαρμογής του εν λόγω κανονισμού (Κείμενο που παρουσιάζει ενδιαφέρον για τον ΕΟΧ)

24.6.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 167/35
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/975 ΤΗΣ ΕΠΙΤΡΟΠΗΣ
         της 17ης Μαρτίου 2022
         για την τροποποίηση των ρυθμιστικών τεχνικών προτύπων που καθορίζονται στον κατ’ εξουσιοδότηση κανονισμό (ΕΕ) 2017/653 όσον αφορά την παράταση της μεταβατικής ρύθμισης που καθορίζεται στο άρθρο 14 παράγραφος 2 του εν λόγω κανονισμού και για την τροποποίηση των ρυθμιστικών τεχνικών προτύπων που καθορίζονται στον κατ’ εξουσιοδότηση κανονισμό (ΕΕ) 2021/2268 όσον αφορά την ημερομηνία εφαρμογής του εν λόγω κανονισμού
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου, της 26ης Νοεμβρίου 2014, σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) (1), και ιδίως το άρθρο 8 παράγραφος 5 και το άρθρο 10 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 1286/2014 θεσπίζει ενιαίους κανόνες σχετικά με τον μορφότυπο και το περιεχόμενο του εγγράφου βασικών πληροφοριών που καταρτίζεται από τους παραγωγούς PRΙΙΡ και σχετικά με την παροχή του εγγράφου βασικών πληροφοριών στους ιδιώτες επενδυτές προκειμένου να δώσει τη δυνατότητα σε ιδιώτες επενδυτές να κατανοήσουν και να συγκρίνουν τα βασικά χαρακτηριστικά και κινδύνους των PRΙΙΡ. Ωστόσο, σύμφωνα με το άρθρο 32 παράγραφος 1 του εν λόγω κανονισμού, οι εταιρείες διαχείρισης όπως ορίζονται στο άρθρο 2 παράγραφος 1 στοιχείο β) της οδηγίας 2009/65/ΕΚ του Ευρωπαϊκού Κοινοβουλίου και του Συμβουλίου (2), οι εταιρείες επενδύσεων όπως αναφέρονται στο άρθρο 27 αυτής και τα πρόσωπα που παρέχουν επενδυτικές συμβουλές για μερίδια ΟΣΕΚΑ ή πωλούν μερίδια ΟΣΕΚΑ όπως αναφέρονται στο άρθρο 1 παράγραφος 2 αυτής, απαλλάσσονταν από τις υποχρεώσεις που απορρέουν από τον εν λόγω κανονισμό έως τις 31 Δεκεμβρίου 2021. Όταν ένα κράτος μέλος εφαρμόζει κανόνες για τον μορφότυπο και το περιεχόμενο του εγγράφου βασικών πληροφοριών, όπως καθορίζεται στα άρθρα 78 έως 81 της οδηγίας 2009/65/ΕΚ, σε κεφάλαια μη ΟΣΕΚΑ που προσφέρονται σε ιδιώτες επενδυτές, η μεταβατική ρύθμιση που προβλέπεται στο άρθρο 32 παράγραφος 1 του εν λόγω κανονισμού ισχύει για εταιρείες διαχείρισης, επενδυτικές εταιρείες και πρόσωπα που παρέχουν επενδυτικές συμβουλές για μερίδια των εν λόγω κεφαλαίων σε ιδιώτες επενδυτές ή τα πωλούν σε αυτούς. Ο κανονισμός (ΕΕ) 2021/2259 του Ευρωπαϊκού Κοινοβουλίου και του Συμβουλίου (3) τροποποίησε τον κανονισμό (ΕΕ) αριθ. 1286/2014 για να παρατείνει την εν λόγω μεταβατική ρύθμιση έως τις 31 Δεκεμβρίου 2022.
                  
               
                     (2)
                  
                  
                     Ο κατ’ εξουσιοδότηση κανονισμός (ΕΕ) 2017/653 της Επιτροπής (4), ο οποίος εκδόθηκε βάσει του άρθρου 8 παράγραφος 5, του άρθρου 10 παράγραφος 2 και του άρθρου 13 παράγραφος 5 του κανονισμού (ΕΕ) αριθ. 1286/2014, θεσπίζει κανόνες όσον αφορά την παρουσίαση, το περιεχόμενο, την επανεξέταση και την αναθεώρηση των εγγράφων βασικών πληροφοριών και τις προϋποθέσεις για την εκπλήρωση της απαίτησης για την παροχή των εν λόγω εγγράφων. Το άρθρο 14 παράγραφος 2 του εν λόγω κατ’ εξουσιοδότηση κανονισμού επέτρεπε στους παραγωγούς PRIIP να χρησιμοποιούν το έγγραφο βασικών πληροφοριών για τους επενδυτές που καταρτίζεται σύμφωνα με τα άρθρα 78 έως 81 της οδηγίας 2009/65/ΕΚ για την παροχή συγκεκριμένων πληροφοριών για τους σκοπούς των άρθρων 11 έως 13 του εν λόγω κατ’ εξουσιοδότηση κανονισμού, αντί του εγγράφου βασικών πληροφοριών που αναφέρεται στον εν λόγω κατ’ εξουσιοδότηση κανονισμό (ΕΕ) 2017/653, έως τις 31 Δεκεμβρίου 2019, υπό την προϋπόθεση ότι τουλάχιστον μία από τις υποκείμενες επενδυτικές επιλογές που αναφέρονται στο άρθρο 14 παράγραφος 1 του εν λόγω κατ’ εξουσιοδότηση κανονισμού είναι κεφάλαιο ΟΣΕΚΑ ή μη ΟΣΕΚΑ, όπως αναφέρεται στο άρθρο 32 του κανονισμού (ΕΕ) αριθ. 1286/2014. Ο κατ’ εξουσιοδότηση κανονισμός (ΕΕ) 2019/1866 της Επιτροπής (5) παρέτεινε την εν λόγω μεταβατική ρύθμιση έως τις 31 Δεκεμβρίου 2021 και ο κατ’ εξουσιοδότηση κανονισμός 2021/2268 της Επιτροπής (6) τροποποίησε τον κατ’ εξουσιοδότηση κανονισμό (ΕΕ) 2017/653 ώστε η εν λόγω μεταβατική ρύθμιση να παραταθεί περαιτέρω έως τις 30 Ιουνίου 2022.
                  
               
                     (3)
                  
                  
                     Δεδομένου ότι ο κανονισμός (ΕΕ) 2021/2259 έχει πλέον παρατείνει τη μεταβατική ρύθμιση που αναφέρεται στο άρθρο 32 του κανονισμού (ΕΕ) αριθ. 1286/2014 έως τις 31 Δεκεμβρίου 2022, είναι αναγκαίο η παράταση αυτή να αντικατοπτριστεί και στον κατ’ εξουσιοδότηση κανονισμό (ΕΕ) 2017/653 και η μεταβατική ρύθμιση να παραταθεί περαιτέρω, από τις 30 Ιουνίου 2022 έως τις 31 Δεκεμβρίου 2022. Συνεπώς, ο κατ’ εξουσιοδότηση κανονισμός (ΕΕ) 2017/653 θα πρέπει να τροποποιηθεί αναλόγως.
                  
               
                     (4)
                  
                  
                     Είναι αναγκαίο να διασφαλιστεί ότι ο κατ’ εξουσιοδότηση κανονισμός (ΕΕ) 2021/2268 θα αρχίσει να εφαρμόζεται μόνο από την ημέρα που έπεται της λήξης της μεταβατικής ρύθμισης που προβλέπεται στο άρθρο 32 του κανονισμού (ΕΕ) αριθ. 1286/2014. Ως εκ τούτου, η ημερομηνία που ορίζεται στο άρθρο 2 δεύτερο εδάφιο του κατ’ εξουσιοδότηση κανονισμού (ΕΕ) 2021/2268 θα πρέπει να αντικατασταθεί. Συνεπώς, ο κατ’ εξουσιοδότηση κανονισμός (ΕΕ) 2021/2268 θα πρέπει να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του κατ’ εξουσιοδότηση κανονισμού (ΕΕ) 2017/653
            Στο άρθρο 18 του κατ’ εξουσιοδότηση κανονισμού (ΕΕ) 2017/653, το τρίτο εδάφιο αντικαθίσταται από το ακόλουθο κείμενο:
            
               «Το άρθρο 14 παράγραφος 2 εφαρμόζεται έως τις 31 Δεκεμβρίου 2022.».
            
         
         
            Άρθρο 2
            Τροποποίηση του κατ’ εξουσιοδότηση κανονισμού (ΕΕ) 2021/2268
            Στο άρθρο 2 δεύτερο εδάφιο του κατ’ εξουσιοδότηση κανονισμού (ΕΕ) 2021/2268, η φράση «1η Ιουλίου 2022» αντικαθίσταται από τη φράση «1η Ιανουαρίου 2023».
         
         
            Άρθρο 3
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 17 Μαρτίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 352 της 9.12.2014, σ. 1.
         
            (2)  Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32).
         
            (3)  Κανονισμός (ΕΕ) 2021/2259 του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2021, για την τροποποίηση του κανονισμού (ΕΕ) αριθ. 1286/2014 όσον αφορά την παράταση της μεταβατικής ρύθμισης για εταιρείες διαχείρισης, εταιρείες επενδύσεων και πρόσωπα που παρέχουν επενδυτικές συμβουλές για μερίδια οργανισμών συλλογικών επενδύσεων σε κινητές αξίες (ΟΣΕΚΑ) και μη ΟΣΕΚΑ ή πωλούν μερίδια ΟΣΕΚΑ και μη ΟΣΕΚΑ (ΕΕ L 455 της 20.12.2021, σ. 1).
         
            (4)  Κατ’ εξουσιοδότηση κανονισμός (ΕΕ) 2017/653 της Επιτροπής, της 8ης Μαρτίου 2017, για τη συμπλήρωση του κανονισμού (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) με τη θέσπιση ρυθμιστικών τεχνικών προτύπων όσον αφορά την παρουσίαση, το περιεχόμενο, την επανεξέταση και την αναθεώρηση των εγγράφων βασικών πληροφοριών και τις προϋποθέσεις για την εκπλήρωση της απαίτησης για την παροχή των εν λόγω εγγράφων (ΕΕ L 100 της 12.4.2017, σ. 1).
         
            (5)  Κατ’ εξουσιοδότηση κανονισμός (ΕΕ) 2019/1866 της Επιτροπής, της 3ης Ιουλίου 2019, για την τροποποίηση του κατ’ εξουσιοδότηση κανονισμού (ΕΕ) 2017/653 με σκοπό την ευθυγράμμιση της μεταβατικής ρύθμισης για τους παραγωγούς PRΙΙΡ, που προσφέρουν μερίδια των κεφαλαίων που αναφέρονται στο άρθρο 32 του κανονισμού (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου ως υποκείμενες επενδυτικές επιλογές, με την παραταθείσα περίοδο απαλλαγής δυνάμει του εν λόγω άρθρου (ΕΕ L 289 της 8.11.2019, σ. 4).
         
            (6)  Κατ’ εξουσιοδότηση κανονισμός (ΕΕ) 2021/2268 της Επιτροπής, της 6ης Σεπτεμβρίου 2021, για την τροποποίηση των ρυθμιστικών τεχνικών προτύπων που καθορίζονται στον κατ’ εξουσιοδότηση κανονισμό (ΕΕ) 2017/653 της Επιτροπής όσον αφορά τη χρησιμοποιούμενη μεθοδολογία και την παρουσίαση των σεναρίων επιδόσεων, την παρουσίαση του κόστους και τη μεθοδολογία για τον υπολογισμό των συνοπτικών δεικτών κόστους, την παρουσίαση και το περιεχόμενο των πληροφοριών για προηγούμενες επιδόσεις και την παρουσίαση του κόστους από συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) που προσφέρουν ευρύ φάσμα επιλογών για επενδύσεις, καθώς και για την ευθυγράμμιση της μεταβατικής ρύθμισης για τους παραγωγούς PRIIP που προσφέρουν μερίδια των κεφαλαίων που αναφέρονται στο άρθρο 32 του κανονισμού (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου ως υποκείμενες επενδυτικές επιλογές, με την παραταθείσα μεταβατική ρύθμιση που προβλέπεται στο εν λόγω άρθρο (ΕΕ L 455I της 20.12.2021, σ. 1).